**PARLAMENTUL REPUBLICII MOLDOVA**

**LEGE**

**cu privire la organizaţiile necomerciale**

Parlamentul adoptă prezenta lege organică.

**Capitolul I. Dispoziţii generale**

**Articolul 1. Obiectul de reglementare**

1. Prezenta lege stabileşte principiile de constituire, înregistrare şi încetare a organizaţiilor necomerciale, de desfăşurare a activităţii, precum şi procedura de obţinere a statutului de utilitate publică.
2. Prevederile prezentei legi nu se aplică organizaţiilor care nu sunt înregistrate, instituţiilor publice, partidelor politice, sindicatelor, patronatelor, cultelor religioase şi părţilor lor componente, asociaţiilor de proprietari în condominiu, precum şi altor persoane juridice de drept public sau privat, modul de constituire şi funcţionare al cărora este reglementat de alte legi speciale.
3. În sensul prezentei legi, prin organizație necomercială se înțelege asociația obștească, fundația și instituția privată.
4. Prevederile Legii nr. 220-XVI, din 19 octombrie 2007 se aplică organizaţiilor necomerciale în măsura în care aceasta nu contravine prezentei legi.

## Articolul 2. Noțiunile de asociație obștească, fundație și instituție privată

1. Asociația obștească este o organizație necomercială, independentă, constituită benevol, de cel puțin două persoane fizice și/sau juridice, în vederea realizării scopurilor necomerciale pentru care a fost constituită.
2. Fundația este organizația necomercială, fără membri, constituită benevol de una sau mai multe persoane fizice și/sau juridice, dotată cu patrimoniu distinct și separat de cel al fondatorilor, în vederea realizării scopurilor necomerciale pentru care a fost constituită.
3. Instituția privată este o organizație necomercială, independentă, constituită benevol, de către un singur fondator persoană fizică sau juridică, în vederea realizării scopurilor necomerciale pentru care a fost constituită.

## Articolul 3. Principiile de constituire și de funcționare

1. Organizațiile necomerciale se constituie benevol. Nimeni nu poate fi constrâns să fondeze organizații necomerciale, să devină membru al unei asociației obștești, sau să fie sancționat pentru că a fondat, este sau nu membru al unei organizații necomerciale. Persoanele se pot asocia fără a fi obligate să-și înregistreze organizația.
2. Organizațiile necomerciale sunt libere să-şi stabilească structura internă, scopurile și activitățile sale.
3. Organizațiile necomerciale sunt libere să solicite, să primească și să folosească mijloace financiare și materiale, din țară sau de peste hotare, în vederea atingerii scopurilor statutare.

**Articolul 4. Atributele organizaţiei necomerciale**

1. Organizaţia necomercială îşi desfăşoară activitatea sub o denumire. Denumirea conţine:
	1. forma de organizare, după caz: „Asociaţia Obştească”, „Fundaţia”, „Instituţia Privată”
	2. denumirea propriu-zisă.
2. Denumirea organizaţiei necomerciale cuprinde şi alte date care nu contravin legislaţiei.
3. Denumirea organizaţiei necomerciale trebuie să permită deosebirea de autorităţile publice şi alte organizaţii.
4. Denumirea deplină se scrie în grafie latină cu semne diacritice. În denumire pot fi utilizate cuvinte scrise în alte grafii, care se scriu cu caractere latine. Fondatorul este obligat să prezinte organului înregistrării de stat semnificația cuvintelor scrise în alte grafii sau limbi folosite în numele concret.
5. Organizația necomercială are dreptul să folosească în denumirea sa numele unei persoane numai cu consimțământul acesteia sau, după caz, al succesorilor acesteia. Pentru folosirea în denumirea organizației necomerciale a cuvintelor „Moldova”, „Republica Moldova”, a denumirilor de localități, precum și a denumirilor istorice ale acestora, nu este necesară nicio permisiune şi nu se percepe nici o plată.
6. Organizația necomercială poate avea simbolică proprie, care nu coincide cu simbolica de stat a Republicii Moldova, a altor state sau a altor entități, inclusiv a celor care sunt interzise în Republica Moldova.
7. Organizația necomercială dispune de sediu. Sediul organizației necomerciale este considerat sediul înscris în registrul de stat al organizațiilor necomerciale. Organizația poate avea şi alte adrese pentru corespondență.

## Articolul 5. Relațiile dintre stat și organizațiile necomerciale

1. Statul respectă, protejează și asigură libertatea de asociere.
2. Autoritățile publice tratează în mod egal și nu discriminează organizațiile necomerciale.
3. Statul asigură dreptul contribuabililor de a direcționa desemnări procentuale în folosul organizațiilor necomerciale care desfășoară activități de utilitate publică. Statul poate acorda sprijin financiar și material, inclusiv oferirea în condiții preferențiale a dreptului de a folosi proprietatea publică, organizațiilor necomerciale care desfășoară activități de utilitate publică.
4. Statul poate institui reguli pentru organizațiile necomerciale în vederea prevenirii spălării banilor și combaterii terorismului doar în măsura în care aceste reguli sunt conforme standardelor internaționale în domeniul drepturilor omului.
5. Statul poate interveni în activitatea organizațiilor necomerciale doar dacă aceasta constituie o măsură necesară într-o societate democratică pentru a asigura securitatea națională, siguranța publică, apărarea ordinii sau prevenirea infracțiunilor, protecția sănătății, a drepturilor și libertăților altora.

# **Capitolul II. Activitatea, drepturile și obligațiile organizațiilor necomerciale**

## Articolul 6. Activitatea organizației necomerciale

1. Organizația necomercială poate activa în beneficiul public, în beneficiul membrilor săi sau al altor persoane.
2. În vederea realizării scopurilor sale statutare, organizația necomercială poate desfășura orice gen de activitate neinterzisă de lege. Organizația necomercială este în drept să desfășoare activitate economică, inclusiv de antreprenoriat social. Activitatea economică poate fi exercitată fie nemijlocit de către organizația necomercială, fie prin constituirea persoanelor juridice cu scop lucrativ. Activitatea organizației necomerciale care conform legii este supusă licențierii va fi practicată doar după obținerea licenței.
3. Organizația necomericală poate susține partidele politice, organizaţiile social-politice, blocurile electorale şi candidaţii în alegeri în sensul [Codului electoral](http://weblex.md/item/view/id/10e9225701c6fa62071dcf1b380f9287) sau chestiunile supuse referendumului, cu condiția că ea acționează în mod transparent, cu respectarea actelor sale constitutive și a prevederilor Codului electoral, precum și a normelor cu privire la susținerea partidelor politice. Folosirea în aceste scopuri a mijloacelor băneşti şi valorilor materiale primite de la stat este interzisă.
4. Organizația necomercială care încalcă prevederile alin. (3) pierde sprijinul financiar şi alte preferinţe oferite de stat, precum şi dreptul de a beneficia de mecanismul de desemnare procentuală. Organizaţia necomercială restituie statului contravaloarea sprijinului obţinut şi sursele primite de la stat şi folosite cu încălcarea prevederilor alin. (3).

## Articolul 7. Drepturile și obligațiile organizației necomerciale

1. În vederea atingerii scopurilor statutare, organizația necomercială are toate drepturile garantate de legislația Republicii Moldova, inclusiv să:
2. realizeze și să promoveze inițiative cu caracter civic, economic, cultural, educativ, precum și alte inițiative neinterzise de lege;
3. desfășoare activități ştiinţifice și de instruire;
4. difuzeze liber informații prin orice forme neinterzise de lege;
5. solicite și să primească mijloace financiare și materiale, din țară sau de peste hotare, inclusiv fonduri publice;
6. finanțeze programe în țară și în străinătate, prin acordarea de granturi, burse, ajutoare materiale și financiare;
7. reprezinte şi să apere interesele legitime ale membrilor săi și ale altor persoane în fața autorităților publice în vederea atingerii scopurilor statutare.
8. Organizația necomercială este obligată să respecte legislația Republicii Moldova, inclusiv să:
9. își ajusteze statutul în cazul modificării legislației;
10. țină evidența membrilor săi în cazul asociațiilor obștești;
11. prezinte, în termen de cel mult 3 luni, organului înregistrării de stat, documentele care confirmă modificarea statutului, schimbarea adresei electronice, schimbarea sediului, a componenței organelor de conducere și de control.
12. Organizația necomercială publică raportul său anual de activitate în cel mult 6 luni de la sfîrşitul anului pentru care este întocmit. Dacă organizația necomercială nu publică raportul anual de activitate, ea va transmite o copie a raportului oricărui solicitant în termen de cel mult o lună. La solicitarea Ministerului Justiției, organizația prezintă acestuia raportul anual de activitate în termen de cel mult o lună. Raportul anual de activitate conţine informaţii referitoare la activitățile desfășurate, valoarea mijloacelor financiare şi materiale obținute şi folosite, precum și alte informații relevante.
13. Asociația obștească nu poate fi obligată să accepte noi membri, decât în condițiile stabilite de statut. Această prevedere nu se aplică federațiilor sportive naționale.

**Articolul 8.** Proprietatea organizaţiei necomerciale

1. Organizaţia necomercială poate avea în proprietate orice bunuri, cu excepţiile stabilite de lege. Proprietatea organizaţiilor necomerciale este folosită exclusiv în vederea realizării scopurilor statutare.
2. Proprietatea organizaţiei necomerciale se formează din orice surse neinterzise de lege, inclusiv din:
	1. cotizaţii de membru, stabilite prin hotărârea organului suprem de conducere;
	2. donaţii, granturi şi moştenire;
	3. venituri din activitate economică;
	4. fonduri publice, inclusiv mijloace financiare obţinute în urma desemnării procentuale.
3. Profitul organizaţiei necomerciale nu se distribuie între membri, fondatori sau alte persoane.
4. Bunurile rămase în urma lichidării benevole a unei organizaţii necomerciale, după stingerea creanţelor, se transferă unei alte organizaţii necomerciale cu scopuri similare celei lichidate, menţionată în statut sau stabilită de organul suprem de conducere. Bunurile organizaţiei necomerciale lichidate forţat sunt transferate organizaţiei necomerciale menţionate în statut sau, în cazul în care statutul nu menţionează organizaţia necomercială beneficiară, organizaţiei necomerciale desemnate de instanţa de judecată în urma unui anunţ public.

**Articolul 9.** Desemnarea procentuală şi utilizarea mijloacelor financiare obţinute în urma acesteia

1. Are dreptul de a beneficia de mecanismul de desemnare procentuală organizaţia necomercială care întruneşte cumulativ următoarele condiţii:
	1. desfăşoară activităţi de utilitate publică în conformitate cu art. 21;
	2. activează timp de cel puţin un an pînă la solicitarea înregistrării în lista beneficiarilor desemnării procentuale;
	3. în ultimii patru ani, nu a susţinut şi, pe perioada valorificării surselor obţinute în urma desemnării procentuale, nu va susţine activitatea unui partid politic, a unei organizaţii social-politice sau a unui candidat la alegeri, în sensul [Codului electoral](http://weblex.md/item/view/id/10e9225701c6fa62071dcf1b380f9287);
	4. nu are datorii la bugetul public naţional pentru perioadele fiscale anterioare.
2. Cererea de participare la mecanismul de desemnare procentuală se depune la Ministerul Justiţiei în modul stabilit de Guvern.
3. Mijloacele financiare obţinute în urma desemnării procentuale pot fi utilizate pentru:
	1. susţinerea activităţilor prevăzute la art. 21, într-un termen ce nu depăşeşte două perioade fiscale după perioada fiscală în care a fost efectuată desemnarea, sumele neutilizate în acest termen restituindu-se la buget;
	2. acoperirea cheltuielilor administrative de 50% dacă suma obţinută este de pînă la 50000 de lei, de 40% dacă suma este mai mare de 50000 şi nu depăşeşte 100000 de lei; de 30% dacă suma este mai mare de 100000 şi nu depăşeşte 500000 de lei; de 25% dacă suma este mai mare de 500000 de lei.
4. Organizația necomercială care a beneficiat de desemnări procentuale va prezenta rapoarte de utilizare a mijloacelor financiare obţinute în urma desemnării procentuale, în modul stabilit de Guvern.

## Articolul 10. Răspunderea pentru utilizarea neconformă sau neraportarea privind utilizarea mijloacelor financiare obținute în urma desemnării procentuale

1. Organizația necomercială şi persoanele cu funcţii de răspundere din cadrul acestora care încalcă prevederile legale privind utilizarea mijloacelor financiare obţinute în urma desemnării procentuale sau care nu raportează utilizarea acestor sume poartă răspundere în conformitate cu legislaţia şi restituie la buget suma utilizată contrar legislaţiei sau neraportată.
2. Organizația necomercială care încalcă prevederile legale privind utilizarea mijloacelor financiare obţinute în urma desemnării procentuale sau nu raportează utilizarea acestora vor fi excluse de la participare la desemnarea procentuală pentru o durată de doi ani, cu publicarea listei pe pagina web oficială a Ministerului Justiţiei.

**Capitolul III. Constituirea, înregistrarea, reorganizarea**

**şi lichidarea organizaţiei necomerciale**

**Articolul 11.** Fondatorii

1. Organizația necomercială poate fi constituită de către persoane fizice și juridice.
2. Minorii și persoanele ocrotite pot fonda organizații și deveni membri ai asociațiilor obștești în condițiile stabilite de prezenta lege și Codul civil.
3. Autoritățile și instituțiile publice, întreprinderile de stat și municipale nu pot constitui organizații necomerciale sau deveni membri ai asociațiilor obștești. Această restricție nu se aplică instituțiilor de învățământ, care pot constitui fundații și instituții private.
4. Fondatorii asociației obștești devin membri ai acesteia din momentul înregistrării asociației obștești de către organul înregistrării de stat.
5. Calitatea de membru al unei asociații obștești sau de fondator al fundaţiei sau al instituţiei private se transmite unui singur succesor.
6. Dacă asociaţia obştească rămâne cu un singur membru, acesta, în termen de trei luni, este obligat să admită noi membri, fie să decidă reorganizarea sau lichidarea benevolă a asociaţiei obşteşti.

**Articolul 12.** Actul de constituire

1. Organizația necomercială se constituite prin statut. Statutul organizației necomerciale constituite de doi sau mai mulți fondatori, se aprobă prin hotărârea de constituire, consemnată în proces-verbal, iar statutul organizației necomerciale constituită de un singur fondator, prin decizie, respectiv testament.
2. Statutul organizației necomerciale prevede:
	1. denumirea deplină;
	2. termenul pentru care se constituie;
	3. scopurile pentru care a fost constituită;
	4. procedura și condițiile de reorganizare şi lichidare;
	5. structura organizaţiei, organele de conducere şi control, competenţa şi durata mandatului acestora;
	6. modul de constituire și lichidare a sucursalelor;
	7. modul de numire a administratorului și după caz ale altor organe ale organizației necomerciale;
	8. procedura de adoptare şi modificare a statutului;
	9. modalitatea prin care se asigură transparenţa activităţii sale;
	10. alte clauze care nu contravin legii.

(3) Statutul asociaţiei obşteşti prevede datele de la alin. (2), precum și:

1. condiţiile şi procedura de primire a noilor membri şi de încetare a calității de membru;
2. drepturile şi obligațiile membrilor;
3. procedura şi termenele de convocare a adunării generale a membrilor;
4. Statutul fundației conține:
	1. prevederi cu privire la patrimoniul cotizat, care va fi echivalentul acel puţin 2 salarii medii pe economie la momentul depunerii documentelor pentru înregistrarea organizaţiei necomerciale. Patrimoniul cotizat poate fi folosit pentru realizarea scopurilor necomerciale pentru care a fost constituită fundaţia;
	2. prevederi cu privire la relaţia dintre fondator şi fundaţie.
5. Statutul asociației obștești se aprobă de către adunarea generală a fondatorilor, fiind semnat de către toți fondatorii la momentul constituirii.
6. Statutul instituției private se aprobă de către fondator.
7. Statutul fundației se aprobă de către fondator/fondatori sau de către executorul testamentar cu respectarea dispozițiilor testamentare. În ultimul caz, statutul se autentifică notarial.
8. Procesul-verbal al şedinţei de constituire, după caz, decizia de constituire a organizației necomerciale conține:
9. date despre alegerea organelor de conducere și control;
10. date privind desemnarea persoanei împuternicite să reprezinte organizația în procesul înregistrării;
11. informații cu privire la sediul organizației;
12. datele de contact, inclusiv adresa electronică.
13. Procesul-verbal al şedinţei de constituire al asociației obștești prevede mărimea cotizației de membru.

## Articolul 13. Înregistrarea organizațiilor necomerciale

1. Organizația necomercială se înregistrează de către organul înregistrării de stat autorizat. Fundațiile se înregistrează de către Ministerul Justiției. Asociația obștească şi instituţia privată se înregistrează, la alegerea fondatorilor, de către Ministerul Justiției sau de către organele administrației publice locale în a căror rază teritorială se va afla sediul ei.
2. Organizația necomercială dobândește personalitate juridică din momentul înregistrării.
3. Pentru înregistrarea organizaţiei necomerciale, a modificărilor şi completărilor la statutul acesteia, se percepe o taxă, în mărimea și modul prevăzut de Guvern.
4. Până la depunerea documentelor pentru înregistrare, fondatorul sau unul dintre fondatori solicită de la Ministerul Justiţiei, prin poşta electronică, confirmarea disponibilităţii denumirii. Ministerul Justiţiei răspunde în termen de 5 zile lucrătoare.
5. Denumirea organizaţiei necomerciale se rezervează de către Ministerul Justiţiei, la cerere, pe un termen de 6 luni. Pentru rezervare nu se percepe taxă.
6. Pentru înregistrare, persoana împuternicită depune, în termen de 3 luni de la data aprobării statutului, la organul înregistrării de stat, următoarele documente, a căror listă este exhaustivă:
7. cererea de înregistrare, semnată de persoana împuternicită prin procesul verbal al şedinţei de constituire sau decizia de constituire;
8. statutul organizației, semnat de către fondatori, în două exemplare;
9. procesul-verbal al ședinței de constituire sau decizia de constituire;
10. confirmarea disponibilității denumirii organizației;
11. lista fondatorilor, cu indicarea numelui, prenumelui, numărul de identificare (IDNP), datei naşterii, domiciliului, cetăţeniei fiecăruia, în cazul persoanelor fizice, sau a denumirii, sediului, numărului de identificare de stat (IDNO) şi documentul care confirmă împuternicirile de reprezentare, în cazul persoanelor juridice;
12. dacă în denumirea organizații necomerciale este folosit numele unei persoane fizice – declaraţia prin care persoana dată sau după caz, succesorul ei, consimte la folosirea numelui în denumirea organizaţiei necomerciale;
13. documentul care adeverește stabilirea sediului;
14. documentul care face dovada achitării taxei de înregistrare;
15. documentul care confirmă capitalul subscris, în cazul constituirii fundației;
16. avizul organului de specialitate al administrației publice, în cazul constituirii asociațiilor naționale şi federațiilor sportive naționale.
17. Organul înregistrării de stat, în termen de 10 zile lucrătoare de la primirea documentelor, adoptă decizia de înregistrare sau de refuz în înregistrarea organizației, cu excepția situației specificate la alin. (8).
18. În cazul constatării carențelor în documentele depuse, în termenul menționat în alin. (7), organul înregistrării de stat solicită înlăturarea acestora. Organul înregistrării de stat adopta o decizie în termen de 5 zile lucrătoare de la primirea documentelor ajustate.
19. Prin decizie motivată, înregistrarea organizaţiei necomerciale se refuză dacă:
20. scopurile pentru care a fost constituită contravin securității naționale, siguranței publice, apărării ordinii sau prevenirii infracțiunilor și această măsură este necesară într-o societate democratică;
21. carențele menționate la alin. (8) nu au fost înlăturate în termen de 3 luni de la solicitarea organului înregistrării de stat.
22. Decizia organului înregistrării de stat se expediază persoanei care a depus documentele pentru înregistrare prin orice mijloc care permite confirmarea recepționării, în termen de 3 zile lucrătoare de la adoptare.
23. Modificările şi completările ulterioare în statutul organizaţiei necomerciale se înregistrează potrivit procedurii de înregistrare a organizaţiei necomerciale cu respectarea prevederilor Codului civil şi intră în vigoare din data înregistrării lor. Pentru înregistrarea modificărilor, organizaţia prezintă documentele care confirmă respectarea procedurii prevăzute de statut pentru modificarea acestuia. Pentru înregistrarea modificărilor şi completărilor condiţionate de modificarea legislaţiei nu se percepe nicio taxă.
24. Refuzul de a înregistra organizaţia, în temeiul alin. (9) lit. b) nu constituie un obstacol pentru depunerea repetată a documentelor pentru înregistrare. Examinarea cererii repetate de către organul înregistrării de stat şi adoptarea deciziei respective se face potrivit procedurii generale.
25. Refuzul de a înregistra organizația necomercială poate fi contestat în instanța de judecată, în procedura contenciosului administrativ.

**Articolul 14. Registrul de stat al organizaţiilor necomerciale**

1. Ministerul Justiției ține registrul de stat al organizațiilor necomerciale în formă electronică, care este parte integrantă a Registrului de stat al unităților de drept. Organele administraţiei publice locale ţin evidenţa asociaţiilor obşteşti şi instituţiilor private înregistrate de către acestea. Datele privind organizaţia necomercială înregistrată de către organele administraţiei publice locale se transmit Ministerului Justiţiei în termen de 5 zile lucrătoare de la înregistrare.
2. În registru se înscriu următoarele date:
	1. denumirea organizației și forma juridică de organizare;
	2. data înregistrării şi numărul de înregistrare;
	3. datele de contact ale organizației;
	4. numele şi prenumele administratorului;
	5. date cu privire la scopurile organizației;
	6. date cu privire la statutul de utilitate publică.

g) autoritatea care a înregistrat organizația.

1. În registru pot fi înscrise și alte date.
2. Registrul se ține în limba de stat, se actualizează și este public pe internet.

## Articolul 15. Atribuțiile organului înregistrării de stat autorizat

1. Organul înregistrării de stat autorizat colaborează cu autorităţile şi instituţiile publice, cu alte entităţi, încheind cu acestea acorduri de colaborare privind schimbul de informaţii şi stabilirea procedurilor comune de activitate, preponderent în regim on-line, în vederea îndeplinirii atribuţiilor stabilite de lege.
2. În cazul depistării documentelor sau informațiilor neautentice despre organizația necomercială, organul înregistrării de stat anunță despre aceasta organizația necomercială și acordă un termen rezonabil pentru înlăturarea deficiențelor. În cazul neconformării cu cerința organului înregistrării de stat, acesta anunță organele competente pentru fi întreprinse acțiunile de rigoare.

**Articolul 16. Încetarea activității organizaţiei necomerciale**

1. Organizația necomercială își încetează activitatea prin:
	1. lichidare benevolă;
	2. lichidare forţată;
	3. reorganizare prin fuziune, dezmembrare sau transformare.
2. Procedura de lichidare benevolă a organizației este prevăzută de statutul organizației. Dacă este prevăzut de statut, fondatorul fundației poate decide lichidarea benevolă a fundaţiei.
3. Organizația necomercială poate fi lichidată forțat prin hotărâre judecătorească, la cererea Ministerului Justiției, dacă activitatea acesteia contravine securității naționale, siguranței publice, apărării ordinii sau prevenirii infracțiunilor, protecției sănătății, a moralei ori a drepturilor și libertăților altora și această măsură este necesară într-o societate democratică, precum şi dacă nu au fost respectate prevederile art. 11 alin. 6. Neprezentarea raportului anual de activitate după solicitarea repetată a Ministerului Justiției, constituie temei pentru inițierea procedurii de lichidare forțată, dacă raportul de activitate nu a fost prezentat în termen de 6 luni de la cea de-a doua solicitare. Examinarea cererii de lichidare forțată este de competența Judecătoriei Chișinău.
4. Instanța de judecată care examinează cererea de lichidare forțată, la cererea Ministerului Justiției, poate dispune suspendarea activității organizației necomerciale până la soluționarea cererii de lichidare. Suspendarea activității organizației necomerciale poate fi dispusă doar dacă această măsură este necesară într-o societate democratică. Decizia de suspendare poate fi contestată cu recurs separat de fondul cauzei.
5. Instanța de judecată poate oferi organizației necomerciale posibilitatea să înlăture, în termen de până la 6 luni, carențele invocate în cererea de dizolvare forțată.

**Capitolul IV. Organele de conducere şi control**

**Articolul 17.** Organele de conducere şi control

1. Organul suprem de conducere al organizaţiei necomerciale este:
	1. adunarea generală a membrilor, în cazul asociaţiilor obşteşti;
	2. fondatorul, în cazul instituţiei private;
	3. consiliul, în cazul fundaţiei.
2. Organizaţia necomercială este administrată de către administrator, numit în modul prevăzut de statut.
3. Pentru exercitarea controlului asupra gestiunii organizaţiei necomerciale şi activităţii administratorului, organul suprem de conducere poate desemna unul sau mai mulţi cenzori, în modul prevăzut de statut. Nu poate fi cenzor:
	1. administratorul şi membrii consiliului organizaţiei;
	2. soţul, afinii şi rudele administratorului/membrilor consiliului până la gradul al IV-lea inclusiv;
	3. persoana cu antecedente penale nestinse pentru infracţiuni contra patrimoniului, infracţiuni economice, infracţiuni săvârşite de persoane cu funcţie de răspundere sau de persoane care gestionează organizaţii comerciale, comise cu intenţie;
4. Asociaţia obştească și instituția privată poate avea consiliu, desemnat de organul suprem de conducere în modul prevăzut de statut. Administratorul asociației obștești și instituției private nu poate fi membru al consiliului.
5. Pot face parte din consiliul organizației necomerciale doar persoanele individuale, desemnate în condițiile prezentei legi.
6. Organizația necomercială poate avea și alte organe care contribuie la activitatea organizației. Atribuțiile acestora sunt prevăzute de statut.

**Articolul 18. Atribuţiile organului suprem de conducere**

1. Organul suprem de conducere:
	1. aprobă, modifică şi completează statutul organizaţiei necomerciale;
	2. decide crearea sucursalelor şi filialelor organizaţiei necomerciale;
	3. admite și exclude membrii, în cazul asociațiilor obștești, dacă statutul nu prevede altfel;
	4. alege şi revocă membrii consiliului în modul stabilit de statut;
	5. aprobă tranzacțiile de proporții ale organizației, în modul stabilit de statut;
	6. dacă este stabilit de statut, anulează hotărârile administratorului şi ale consiliului, fără a aduce atingere drepturilor terţilor de bună-credinţă;
	7. modifică patrimoniul cotizat, în cazul fundaţiei;
	8. schimbă sediul organizației necomerciale;
	9. decide asupra reorganizării sau dizolvării benevole a organizaţiei necomerciale, a sucursalei și filialei acesteia, în modul stabilit de statut şi cu respectarea legislaţiei;
	10. decide asupra altor chestiuni date în competenţa sa prin lege sau statut.
2. Organul suprem de conducere este condus de către unul din membrii săi, în modul stabilit de statut.
3. Organul suprem de conducere se convoacă în şedinţă ordinară cel puţin o dată în an, în modul prevăzut de statut. Organul suprem de conducere se convoacă în şedinţă extraordinară în modul prevăzut de statut.
4. Şedinţa organului suprem de conducere este deliberativă dacă la ea participă mai mult de jumătate din membrii săi. Dacă şedinţa nu este deliberativă, următoarea ședință va avea loc în cel mult o lună, iar aceasta este deliberativă în modul prevăzut de statut.
5. Modul de participare şi desfăşurare a şedinţelor organului suprem de conducere, precum şi dreptul de vot, este stabilit în statut. Lucrările organului suprem de conducere se consemnează în procesul-verbal.
6. Hotărârile organului suprem de conducere se adoptă cu majoritatea voturilor membrilor care participă la şedinţa deliberativă, dacă prezenta lege sau statutul nu prevede altfel.
7. Ședința organului suprem de conducere la care urmează a fi decisă reorganizarea și lichidarea benevolă a asociației obștești și a fundației este deliberativă dacă la ea participă cel puţin 2/3 din membri. Decizia cu privire la reorganizare și lichidare benevolă a asociației obștești și a fundației se ia cu cel puțin 2/3 din voturi.
8. Membrul organului suprem de conducere are acces la toate documentele organizaţiei şi este în drept să verifice documentele contabile, evidenţa patrimoniului şi tranzacţiile organizaţiei necomerciale.

**Articolul 19.** Administratorul

1. Administratorul este persoana fizică cu capacitate deplină de exercițiu, desemnată în modul și pentru durata mandatului stabilită de statut. Administratorul poate fi reales de un număr nelimitat de ori, dacă statutul nu prevede altfel.
2. Organizaţia necomercială poate avea mai mulţi administratori dacă aceasta este prevăzut în statut.
3. Administratorul are următoarele atribuţii:
	1. gestionează activitatea organizaţiei necomerciale în modul stabilit de lege şi statut;
	2. reprezintă organizaţia necomercială în raport cu autorităţile publice şi terţii;
	3. execută hotărârile organelor de conducere şi control ale organizaţiei necomerciale;
	4. întocmește anual raportul cu privire la activitatea organizației necomerciale și îl transmite organelor de conducere, în modul prevăzut de statut;
	5. asigură publicarea raportului anual cu privire la activitatea organizației necomerciale;
	6. exercită alte atribuţii prevăzute de lege şi statut.
4. Administrator nu poate fi:
	1. persoana căreia, prin lege sau hotărâre judecătorească, îi este interzisă deţinerea funcţiei de administrator sau a unei alte funcţii care acordă dreptul de dispoziţie asupra bunurilor materiale;
	2. persoana fizică adultă ocrotită prin tutelă, în măsura în care prin hotărâre judecătorească, i-a fost limitat dreptul de dispoziție, sau nu i-a fost permisă încheierea de sine stătător ori cu asistența tutorelui, a actelor juridice de administrare a patrimoniului, cu excepția actelor juridice de Codul civil;
	3. persoana cu antecedente penale nestinse pentru infracțiuni contra patrimoniului, infracțiuni economice, infracțiuni săvârșite de persoane cu funcție de răspundere sau de persoana care gestionează organizaţii, comise cu intenție.

**Articolul 20. Organul de control**

1. Pentru exercitarea controlului asupra gestiunii organizaţiei şi activităţii administratorului, organul suprem de conducere poate desemna un cenzor sau decide ca activitatea acesteia să fie auditată anual de către un auditor extern. Cenzorul are un mandat limitat în timp, stabilit de statut.
2. Administratorul este obligat să pună la dispoziţia organului de control toate documentele necesare pentru efectuarea controlului.
3. Organul de control întocmeşte anual un raport cu privire la activitatea financiară a organizației și îl transmite organelor de conducere, în modul prevăzut de statut.
4. Organul de control sesizează organul suprem de conducere, sau un alt organ prevăzut de statut, dacă a constatat fapte care contravin legii sau statutului organizaţiei necomerciale şi care au cauzat sau pot cauza prejudicii considerabile acesteia.

**Capitolul V. Statutul de utilitate publică**

**Articolul 21. Activitatea de utilitate publică**

1. În sensul prezentei legi, activitatea de utilitate publică este activitatea organizaţiei necomerciale desfăşurată în interes general sau în interesul unor colectivităţi locale, care contribuie la dezvoltarea şi susţinerea:

a) educaţiei şi instruirii persoanelor, difuzării şi acumulării de cunoştinţe;

b) ştiinţei, culturii şi artei;

c) sportului, educaţiei fizice şi turismului social;

d) ocrotirii sănătăţii;

e) protecţiei sociale a persoanelor cu dizabilităţi, a altor persoane şi grupuri defavorizate;

f) creării noilor locuri de muncă;

g) eradicării sărăciei;

h) promovării păcii, prevenirii şi depăşirii conflictelor civile, sociale, etnice şi religioase;

i) susţinerea şi promovarea sectorului necomercial şi a organizaţiilor necomerciale;

j) apărării şi promovării democraţiei şi drepturilor omului;

k) prevenirii criminalităţii şi contribuirii la contracararea acesteia;

1) protecţiei mediului;

m) protejării patrimoniului cultural şi a monumentelor istorice;

n) spiritului și activismului civic, inclusiv participarea la procesul decizional și transparența sectorului public.

1. Comisia de Certificare, poate aprecia ca fiind de utilitate publică şi alte activități decât cele menționate la alin. (1), dacă acestea întăresc statul de drept, democrația, determină dezvoltarea socială și economică a țării.

**Articolul 22. Statutul de utilitate publică**

1. Statutul de utilitate publică se atribuie organizaţiei necomerciale care desfăşoară activităţi de utilitate publică menţionate la art. 21 şi întruneşte cumulativ următoarele condiţii:
	1. activează de cel puţin un an până la depunerea cererii;
	2. statutul prevede scopuri ce vizează activități de utilitate publică;
	3. are un consiliu format din cel puțin 3 persoane care nu sînt angajate ale organizației necomerciale și care supraveghează activitatea acesteia;
	4. are un organ de control prevăzut la art. 20;
	5. membrii organelor de conducere şi control ale organizaţiei necomerciale respectă regulile cu privire la conflictul de interese.
	6. nu are datorii la bugetul public naţional pentru perioadele fiscale precedente;
	7. nu are în calitate de fondator sau membri partide politice sau organizații social-politice;
	8. nu susţine activitatea unui partid politic, organizaţii social-politice sau candidat la alegeri în sensul Codului electoral;
	9. publică raportul anual de activitate.
2. Statutul de utilitate publică se atribuie prin decizia Comisiei de Certificare. Acest fapt se menţionează în Registrul de stat al organizaţiilor necomerciale. Statutul de utilitate publică se atribuie pe un termen de trei ani.
3. Organizațiile necomerciale care dețin statutul de utilitate publică urmează să notifice Comisia de Certificare, în termen de 30 zile, dacă survin circumstanțe care îi fac ineligibili pentru a beneficia de acest statut. În acest caz, în termen de 30 de zile de la recepţionarea notificării, Comisia de Certificare retrage statutul de utilitate publică.
4. Retragerea statutului de utilitate publică implică decăderea din dreptul la beneficiile obţinute anterior în baza acestui statut. Organizaţia necomercială notifică imediat autorităţile publice centrale şi locale, de la care a obţinut beneficii în temeiul statutului de utilitate publică, despre retragerea acestui statut. Comisia de Certificare poate, la cerere sau din oficiu, examina problema retragerii statutului de utilitate publică, dacă se invocă încălcarea condițiilor privind statutul de utilitate publică.

**Articolul 23. Beneficiile statutului de utilitate publică**

1. Autorităţile publice centrale şi locale sprijină activitatea organizaţiilor necomerciale de utilitate publică, inclusiv prin:
	1. acordarea de facilităţi fiscale în condiţiile legii;
	2. închirierea, în condiţii preferenţiale, a spaţiilor sau darea lor în folosinţă gratuită;
	3. finanţarea activităţilor propuse de organizaţiile necomerciale;
	4. plasarea de comenzi sociale;
	5. contractarea de achiziții publice.
2. Autoritatea publică poate desfăşura în comun cu organizaţia necomercială activităţi menţionate la art. 21. Decizia asupra solicitării de susţinere financiară sau materială a organizaţiei necomerciale se adoptă în urma unui concurs public.
3. Anunţul şi condiţiile de desfăşurare a concursului şi criteriile de evaluare se publică cu cel puţin o lună înainte de data limită pentru depunerea propunerilor de susţinere financiară sau materială.
4. Susţinerea financiară sau materială a activităţilor organizaţiilor necomerciale se efectuează în bază de contract.
5. Autorităţile publice verifică utilizarea conform destinaţiei a susţinerii financiare şi materiale oferite organizaţiilor necomerciale.

**Articolul 24.** Comisia de Certificare

1. Comisia de Certificare este organul împuternicit să atribuie statutul de utilitate publică. Comisia activează pe lîngă Ministerul Justiţiei în baza unui regulament aprobat de Guvern.
2. Comisia de Certificare este alcătuită din nouă membri, dintre care trei sunt numiți de Preşedintele Republicii Moldova, trei de Parlament şi trei de Guvern. Din cei trei membri desemnați de fiecare autoritate, cel puțin unul este specialist în domeniul financiar și cel puțin unul este reprezentant al organizațiilor necomerciale. Membrii Comisiei de certificare sînt selectați în bază de concurs public.
3. Candidat la funcţia de membru al Comisiei de Certificare poate fi persoana care:
	1. cunoaşte limba de stat;
	2. are domiciliul în Republica Moldova;
	3. se bucură de o reputaţie ireproşabilă;
	4. nu este funcţionar public;
	5. nu este membru al unui partid politic sau al unei organizaţii social-politice;
	6. este susţinută printr-o recomandare de cel puţin o organizaţie necomercială.
4. Mandatul de membru al Comisiei de Certificare încetează în caz de:
	1. expirare a duratei mandatului
	2. revocare;
	3. demisie;
	4. deces.
5. Revocarea membrului Comisiei de Certificare se face în cazul:
	1. condamnării, în baza hotărârii irevocabile a instanţei de judecată, pentru comiterea unei infracţiuni;
	2. imposibilităţii de a-şi exercita atribuţiile mai mult de trei luni consecutive;
	3. angajării în calitate de funcţionar public;
	4. obţinerii calităţii de membru de partid sau al unei organizaţii social-politice.
6. Membrii Comisiei de Certificare sînt desemnaţi pe un termen de patru ani şi îşi exercită mandatul pînă la preluarea funcţiei de către noii membri.
7. Comisia de Certificare îşi alege preşedintele prin vot secret dintre membrii ei, cu majoritatea voturilor acestora. Mandatul preşedintelui Comisiei de Certificare este de doi ani.
8. Membrii Comisiei de Certificare pot deţine cel mult două mandate consecutive.
9. Ţinerea lucrărilor de secretariat ale Comisiei de Certificare este asigurată de către Ministerul Justiţiei.
10. Comisia de Certificare se întruneşte în şedinţe nu mai rar de o dată în lună. Şedinţele comisiei sînt publice. Data şi ora desfăşurării şedinţelor se stabilesc de preşedintele comisiei după consultarea membrilor şi se publică pe pagina web oficială a Ministerului Justiţiei, cu cel puţin 10 zile înainte de data stabilită pentru şedinţă.
11. Până la data de 31 martie a fiecărui an, Comisia de Certificare publică pe pagina web oficială a Ministerului Justiţiei raportul său anual de activitate.
12. Deciziile Comisiei de Certificare cu privire la acordarea şi retragerea statutului de utilitate publică se publică pe pagina web oficială a Ministerului Justiţiei.
13. Comisia de Certificare are următoarele atribuţii:
	1. examinează dosarele organizaţiilor necomerciale care solicită statutul de utilitate publică şi atribuie acest statut.
	2. informează Ministerul Justiţiei şi alte autorităţi competente despre organizaţiile necomerciale cărora li s-a atribuit ori li s-a retras statutul de utilitate publică;
	3. retragerea statutul de utilitate publică;
	4. instituie consilii consultative şi grupuri de experţi pentru analiza şi dezbaterea unor probleme ce ţin de activitatea organizaţiilor necomerciale de utilitate publică;
	5. examinează petiţii în problemele ce ţin de competenţa sa.
14. În exercitarea funcţiilor de control, Comisia de Certificare este în drept:
	1. să ceară şi să primească de la autorităţile publice informaţia necesară pentru control;
	2. să solicite de la persoane fizice şi juridice, informaţii referitoare la activităţile organizaţiei necomerciale ce ţin de statutul de utilitate publică;
	3. să sesizeze organele abilitate despre efectuarea de controale asupra respectării legislaţiei;
	4. să solicite organizaţiilor necomerciale copii de pe documente şi, după caz, documentele în original.
15. Membrii Comisiei de certificare au acces liber la dosarele organizațiilor necomerciale care au sau care solicită statutul de utilitate publică.

**Articolul 25.** Procedura de atribuire a statutului de utilitate publică

1. Organizaţia necomercială care solicită statutul de utilitate publică prezintă Comisiei de Certificare următoarele documente, a căror listă nu poate fi extinsă:
	1. cererea;
	2. raportul de activitate pentru anul precedent (în cazul solicitării statutului de utilitate publică) sau pentru ultimii trei ani (în cazul reconfirmării statutului de utilitate publică), care conţine informaţii referitoare la activităţile desfăşurate, valoarea mijloacelor financiare şi materiale obţinute şi folosite;
	3. declaraţia financiară, care include:

- raportul financiar pentru anul precedent de activitate, întocmit conform standardelor contabile;

- informația despre sursele de finanțare ale organizației, inclusiv granturile primite pentru perioada anterioară depunerii cererii, dar nu mai mare de 3 ani;

- datele despre folosirea mijloacelor financiare şi materiale primite;

* 1. declaraţia pe propria răspundere că întruneşte condiţiile prevăzute la art. 22 alin. (1).
1. Comisia de Certificare, în termen de o lună de la data depunerii cererii complete, examinează solicitarea privind atribuirea statutului de utilitate publică. Dacă documentele prezentate comisiei sunt incomplete, secretariatul comisiei acordă solicitantului un termen de cel puţin 10 de zile pentru înlăturarea neajunsurilor.
2. Comisia de Certificare adoptă una din următoarele decizii:
	1. atribuie statutul de utilitate publică;
	2. respinge cererea privind atribuirea statutului de utilitate publică în cazul neîntrunirii condiţiilor prevăzute de art. 22 alin. (1).
3. Decizia Comisiei de Certificare se motivează şi se transmite solicitantului în termen de 3 zile de la adoptare, prin orice modalitate care confirmă recepționarea.
4. Reprezentanţii solicitantului au dreptul să asiste la şedinţa Comisiei de Certificare şi să intervină cu explicaţii privind cererea depusă.
5. Decizia Comisiei privind respingerea cererii de atribuire a statutului de utilitate publică poate fi contestat în instanța de judecată, în procedura contenciosului administrativ.

**Articolul 25. Controlul conformării la statutul de utilitate publică**

1. Pe perioada deţinerii statutului de utilitate publică, organizaţia necomercială este obligată să respecte condiţiile prevăzute la art. 22 alin (1).
2. Comisia de Certificare poate verifica respectarea de către organizaţia necomercială cu statut de utilitate publică a condiţiilor prevăzute de art. 22 alin (1). În cazul depistării abaterilor incompatibile cu statutul de utilitate publică, Comisia de Certificare notifică organizaţia respectivă cu privire la abaterile depistate şi cere înlăturarea acestora în cel mult două luni. În cazul în care organizaţia necomercială nu a înlăturat în termenul menţionat abaterile depistate, Comisia de Certificare îi retrage statutul de utilitate publică. Decizia de retragere poate fi contestată în instanța de judecată, potrivit procedurii contenciosului administrativ. Contestarea în instanța de judecată a deciziei Comisiei de Certificare privind retragerea statutului de utilitate publică, suspendă efectele deciziei contestate.
3. Retragerea statutului de utilitate publică implică încetarea facilităţilor acordate în legătură cu acest statut.

**Capitolul VI. Prevederi speciale**

**Articolul 26. Prevederi speciale privind activitatea politică**

 **a organizațiilor necomerciale**

1. Organizația necomercială, membrul organelor de conducere a acestora, pot participa, interveni în sau desfășura activități politice, campanii electorale, programe electorale, propagandă, în susținerea sau împotriva partidelor politice, blocurilor partidelor politice, alianțelor partidelor politice, organizaţiile social-politice, blocurile electorale, liderii sau candidații acestora sau candidații independenți, acțiuni de promovare a acestora sau oricare acțiuni lansate de aceștia, desfășurate în comun sau separat, atît în alegeri cît și în afara alegerilor, în chestiunile supuse referendumului, pot fi afiliați cu o organizație politică, în sensul [Codului electoral](http://weblex.md/item/view/id/10e9225701c6fa62071dcf1b380f9287), Legea nr. 294 din 21 decembrie 2007 privind partidele politice și alte acte normative, în următoarele condiții:
	1. nu beneficiază sau nu deține dreptul de a beneficia de mecanismul de desemnare procentuală prevăzut la art. 9;
	2. activitățile descrise nu sunt finanțate, nu beneficiază de valori materiale și/sau nu au asistență cu proveniență (directă sau indirectă) din afara Republicii Moldova;
	3. respectă regulile de transparență financiară stabilite la articolul 27;
	4. depune declarație scrisă la Ministerul Justiției și Comisia Electorală Centrală în care se indică expres activitățile și motivația de desfășurare a acestora, cu publicarea acesteia pe pagina web a organizației necomerciale;
	5. activitățile descrise formează scopul constituirii și sunt conforme actelor sale constitutive;
	6. respectă prevederile legislației electorale;
	7. partidele politice, organizațiile social-politice, blocurile electorale, liderii sau candidații acestora sau candidații independenți nu beneficiază de nici o parte din veniturile organizației necomerciale sau a membrului organelor de conducere ale acestora;
2. Nu constituie activitate politică a organizațiilor necomerciale activitățile de cercetare, instruire și educație, apărare a drepturilor omului, expertizare, susținere, elaborare, promovare, implementare și monitorizare a politicilor publice sau alte activități care constituie scopul principal de activitate, altele decît cele menționate la alineatul (1).

**Articolul 27. Reguli de transparență financiară**

* + - 1. Organizațiile necomerciale, care beneficiază sau dețin dreptul de a beneficia de mecanismul de desemnare procentuală, sunt finanțate, beneficiază de valori materiale și/sau de asistență cu proveniență din afara Republicii Moldova, prezintă Ministerului Justiției și publică pe pagina web, anual și trimestrial, nu mai tîrziu de data de 30 a lunii imediat următoare perioadei de raportare:
				1. Raportul financiar al organizației necomerciale;
				2. Rapoartele de proveniență și de utilizare a mijloacelor bănești;
				3. Raport privind veniturile și alte beneficii acordate membrilor organelor de conducere, angajaților și altor persoane fizice contractate;
				4. Raportul de venituri și cheltuieli privind activitățile politice.
			2. Forma și conținutul rapoartelor indicate la alin. (1) lit. a) – c) se aprobă de Ministerul Justiției iar raportul prevăzut la alin. (1) lit. d) se aprobă de Comisia Electorală Centrală;

**Articolul 28. Sancțiuni**

* 1. Pentru încălcarea prevederilor art. 26 și 27, organizației necomerciale, membrului organului de conducere a organizației necomerciale i se aplică următoarele sancțiuni, conform ordinii:
1. notificare scrisă privind înlăturarea încălcării admise;
2. aplicarea organizației necomerciale sancțiunii financiare mai mari dintre mărimea fondului salarial lunar sau mărimea sumei, valorilor materiale de care organizația necomercială a beneficiat în comiterea încălcării respective și membrului organului de conducere responsabil în mărimea salariului lunar;
3. pierderea dreptului de sprijin financiar și a altor preferințe oferite de stat precum și a dreptului de a beneficia de mecanismul de desemnare procentuală, cu restituirea către stat a contravalorii sprijinului obținut și a surselor primite de la stat, obținute și/sau folosite în comiterea încălcării respective și retragerea certificatului de utilitate publică;
4. lichidarea organizației necomerciale, în baza unei hotărîri judecătorești.
	1. Sancțiunile se aplică de Ministerul Justiției.
	2. Neexecutarea în termen a sancțiunii aplicate, atrage aplicarea unei sancțiuni mai aspre.
	3. Nu pot fi aplicate două sancțiuni pentru una și aceeași faptă, uneia și aceleași persoane.
	4. Sancțiunea mai aspră se aplică numai dacă:
		* + 1. a fost aplicată o sancțiune mai puțin aspră care precedă sancțiunea respectivă, fără comiterea a uneia din sancțiunilor mai puțin aspre prevăzute la literele anterioare;
5. nu a fost înlăturată încălcarea admisă și nu a fost executată sancțiunea aplicată anterior.
6. În toate cazurile, organizația necomercială este obligată să înlăture încălcările comise.

**Capitolul VII. Dispoziţii finale**

**Articolul 29.**

1. În termen de 3 luni de la data intrării în vigoare a prezentei legi, Guvernul:
	1. va aduce actele sale normative în concordanţă cu prezenta lege;
	2. va elabora actele normative necesare implementării prezentei legi.
2. În termen de 24 luni de la intrarea în vigoare a prezentei legi, organizațiile necomerciale înregistrate până la intrarea în vigoare a acesteia vor asigura ca persoanele care fac parte din organele lor de conducere și control să întrunească condițiile prevăzute de prezenta lege şi îşi vor aduce statutele în concordanţă cu prevederile prezentei legi.
3. În termen de 24 luni de la intrarea în vigoare a prezentei legi, uniunile de persoane juridice își vor aduce în concordanță actele constitutive cu prevederile prezentei legi. Neaducerea în concordanță a actelor constitutive în termenul prevăzut de prezentul alineat constituie temei pentru inițierea procedurii de lichidare forțată.
4. Organizațiile necomerciale și uniunile de persoane juridice care, în termen de 12 luni de la intrarea în vigoare a prezentei legi, nu s-au conformat acesteia, vor fi notificate în scris de către Ministerul Justiției cu privire la necesitatea conformării. În caz de neaducere în concordanță a actelor de constituire în termenul prevăzut de alineatele (3) şi (4), Ministerul Justiției notifică suplimentar organizaţia despre aceasta și acordă termen suplimentar de două luni pentru conformare.
5. La data intrării în vigoare a prezentei legi, mandatul membrilor Comisiei de Certificare încetează și, în termen de 3 luni, se creează o nouă Comisie de Certificare.
6. La data intrării în vigoare a prezentei legi se abrogă Legea nr. 837-XIII din 17 mai 1996 cu privire la asociaţiile obşteşti (republicată în Monitorul Oficial al Republicii Moldova, 2007, nr. 153–156BIS), cu modificările şi completările ulterioare şi Legea nr. 581-XIV din 30 iulie 1999 cu privire la fundaţii (Monitorul Oficial al Republicii Moldova, 1999, nr.118-119, art. 556).
7. Până la aprobarea de către Guvern a taxei pentru înregistrarea organizațiilor necomerciale, aceasta este de 90 lei.

# Cadrul conex

PARLAMENTUL REPUBLICII MOLDOVA

L E G E

pentru modificarea şi completarea Codului civil

Art. I. – Codul civil al Republicii Moldova nr.1107-XV din 6 iunie 2002 (Monitorul Oficial al Republicii Moldova, 2002, nr.82-86, art.661), cu modificările ulterioare, se modifică şi se completează după cum urmează:

1. La articolul 180:
2. alineatul (1), după cuvântul „scop” se completează cu cuvântul „principal”.
3. alineatul (2), litera c) în final se completează cu cuvântul „privată” .

1. Articolul 181 se expune într-o nouă redacție cu următorul conținut:

**Articolul 181. Asociaţia**

1. Asociație este organizaţia necomercială constituită benevol de cel puțin două persoane, în modul prevăzut de lege, pentru satisfacerea unor necesități necomerciale.
2. Asociaţia poate avea forma de asociație obştească, cult religos sau parte componentă a acestuia, partid sau de altă organizație social-politică, de sindicat, de patronat, alte forme în condiţiile legii.
3. În asociaţie, calitatea de membru se consemnează.
4. Bunurile transmise asociaţiei de către fondatori (membri) sunt proprietatea ei. Asociaţia utilizează aceste bunuri în scopurile stabilite în statut.
5. Membrii nu-şi păstrează drepturile asupra bunurilor transmise asociaţiei în proprietate, nici asupra cotizaţiilor de membru. Ei nu răspund pentru obligaţiile asociaţiei, iar aceasta nu răspunde pentru obligaţiile membrilor săi.
6. Particularităţile constituirii, ale activităţii, statutul juridic al diferitelor tipuri de asociaţii se stabilesc prin lege.
7. Din articolul 182, alineatul (1), sintagma „fizice și juridice” se exclude.
8. Articolele 185-186 și 188 se expun într-o nouă redacție, cu următorul conținut:

**Articolul 185. Instituţia privată**

(1) Instituţia privată este organizaţia necomercială constituită de către o singură persoană, pentru realizarea unor scopuri necomerciale, finanţată parţial sau integral de aceasta.

(2) Bunurile transmise instituției private de către fondator sunt proprietatea instituției private, dacă actul de constituire nu prevede altfel.

(3) Instituţia privată se constituie în baza hotărîrii persoanei, care o dotează potrivit scopului preconizat.

**Articolul 186. Statutul organizaţiei necomerciale**

(1) Organizaţia necomercială acţionează în bază de statut dacă legea nu prevede altfel.

(2) Statutul se semnează de toţi fondatorii dacă legea nu prevede altfel.

(3) În statutul organizaţiei necomerciale se indică:

1. forma juridică de organizare;
2. denumirea;
3. scopurile pentru care se constituie;
4. procedura de constituire, reorganizare și încetare a activității;
5. organele de conducere și control, modul de numire, competența şi durata mandatului acestora;
6. modul de numire a administratorului;
7. modalitatea prin care va asigura transparența activității sale;
8. alte date stabilite de lege.

(4) Statutul poate prevedea şi alte clauze care nu contravin legii.

**Articolul 188. Activitatea economică a organizaţiei necomerciale**

Organizația necomercială este în drept să desfăşoare activitate economică. Activitatea economică poate fi exercitată nemijlocit de către organizația necomercială, sau prin constituirea, în condițiile legii, a persoanelor juridice cu scop lucrativ.

1. Articolele 190 și 191 se abrogă.